এমন মন্তব্যও করেন যে, তিনি নিজেই ম্যান ইউ-এর এগজিকিউটিভ ভাইস চেয়ারম্যান এড উডওয়ার্ডের সঙ্গে কথা বলবেন ভবিষ্যৎ নিয়ে।
‘‘আমি নিজেই সরে দাঁড়াতে পারি। এড উডওয়ার্ডের সঙ্গে এ নিয়ে কথা বলব আমি নিজেই,’’ হারের যন্ত্রণা, ক্ষোভ এবং বিষণ্ণতা মেশানো মুখচোখ নিয়ে বললেন ফান হাল। ক্রিসমাসের আগের দিন দু’মিনিটের মধ্যে সাংবাদিক সম্মেলন ছেড়ে বেরিয়ে গিয়েছিলেন তিনি। একহাত নিয়ে সাংবাদিকদের বলেছিলেন, যা খুশি তাই লেখা হচ্ছে তাঁকে নিয়ে।
সাংবাদিকদের ওপর ক্ষোভ যে এতটুকু কমেনি, সেটা আরও একবার বুঝিয়ে দিয়ে যান ডাচ কোচ। তাঁর ইচ্ছার কথা জানিয়েও বলেন, ‘‘আমি প্রথমে উডওয়ার্ডের সঙ্গে কথা বলব। তারপর আমার কোচিং স্টাফদের সঙ্গে বসব। আমাকে কথা বলতে হবে। কিন্তু কী কথা বলব, সেটা আমাদের জানাব না। প্রকাশ্যে এ সব নিয়ে কথা বলার ইচ্ছা আমার নেই।’’
তিনি জনসমক্ষে ভবিষ্যৎ নিয়ে বেশি বলতে না চাইলেও জনতা কিন্তু তাঁকে নিয়েই কথা বলছে। চেলসিতে জোসে মোরিনহো বরখাস্ত হওয়ার পর ইপিএলে এখন সবচেয়ে ট্রেন্ডিং নিউজ ফান হাল-ই। এবং, মোটে ভাল খবরের জন্য শিরোনাম পাচ্ছেন না তিনি। ফুটবলপ্রিয় জনতার প্রধান কৌতূহল এখন একটাই। আগামী সোমবার চেলসির বিরুদ্ধে ওল্ড ট্র্যাফোর্ডে ডার্বি খেলতে নামছে ম্যান ইউ। সেদিনও কি ফান হাল-ই ম্যানেজারের দায়িত্বে থাকবেন?
ফান হাল-কে সাংবাদিক সম্মেলনে একজন জিজ্ঞেসও করে ফেললেন প্রশ্নটা। দ্রুত তাঁর জবাব, ‘‘আপনাদের অপেক্ষা করে দেখতে হবে আমি থাকব কি না। তবে আমার মনে হয়, সোমবারের ম্যাচে আমিই ম্যানেজার থাকব।’’ কঠিনতম মুহূর্তের মধ্যেও অবশ্য নীতি ছেড়ে যায়নি বিশ্ব ফুটবলের অন্যতম নামী ম্যানেজারকে। সাফ সাফ তিনি বলে দিচ্ছেন, ‘‘কঠিন সময়ে কখনওসখনও বরখাস্ত হওয়ার আগে নিজে এগিয়ে এসে ইস্তফা দেওয়াই ভাল। এবং, এ নিয়ে কোনও সন্দেহ থাকতে পারে না যে, ম্যাঞ্চেস্টার ইউনাইটেড খুব কঠিন সময়ের মধ্যে দিয়ে যাচ্ছে।’’
স্টোক সিটির ঘরের মাঠে হাউসফুল স্টেডিয়াম অবশ্য তার আগেই ফান হালকে নিয়ে তাদের রায় শুনিয়েই দিয়েছিল। জোসে মোরিনহোর নাম ধরে গান গাওয়া শুরু হয়ে যায় প্রথম গোলের পরেই। শুধু তা-ই নয়, মোরিনহোর মুখোশ পরে শনিবারেই ফান হালের ওল্ড ট্র্যাফোর্ডে চাকরির শেষদিন বলে অভিনব পোস্টারও দেখা গিয়েছে। ০-২ হারের পর সেই ধ্বনি যে উত্তরোত্তর বাড়ছে, সম্ভবত ফান হাল নিয়েও বুঝছেন।

ম্যাচের পর স্কাই স্পোর্টসের রিপোর্টারকে রক্তচক্ষু দেখাতে যদিও ছাড়লেন না তিনি। সেই সাংবাদিক তাঁকে জিজ্ঞেস করেন, আপনার ভবিষ্যৎ নিয়ে এত জল্পনা চলছে দেখে কি আপনি আঘাত পাচ্ছেন? এখন আপনার নিজের কী মনে হচ্ছে ভবিষ্যৎ নিয়ে?
প্রশ্ন শুনেই সেই রিপোর্টারের দিকে রক্তচক্ষু হানেন ফান হাল। জবাব দেন, ‘‘আপনার যদি মনে হয়ে থাকে আমি আঘাত পেয়েছিলাম, তাহলে আমি কী বলতে চেয়েছিলাম বোঝেনইনি। আমি বলতে চেয়েছিলাম, মিডিয়া আজেবাজে সব কথা বলে যাচ্ছে, লিখে যাচ্ছে। সব আবর্জনা। ওরা যা লিখছে, ম্যাঞ্চেস্টার ইউনাইটেডে সেরকম কিছু হচ্ছে না। আমার আঘাত পাওয়ার প্রশ্নই নেই কারণ আমি এতে অভ্যস্ত।’’ এরপরেই রিপোর্টার পাল্টা প্রশ্ন করেন, ক্লাব কি এখনও আপনার পাশেই আছে? বিরক্ত ফান হাল এবার বলেন, ‘‘এটা আর একটা পরিস্থিতি। আমরা চারটে ম্যাচ টানা হেরে গেলাম। এরপর কী হবে, সেটা অপেক্ষা করে দেখতে হবে।’’ এরপরেই অবশ্য সাংবাদিক সম্মেলনে এসে সুর পাল্টে তিনি ইঙ্গিত দেন, সরে দাঁড়াতে পারেন।
বোয়ান ক্রিক্‌চ এবং মার্কো আর্নাউতোভিচের গোলে স্টোক সিটি শুধু হারিয়ে দিয়েই গেল না, একবারের জন্য দেখে মনেও হয়নি যে, ম্যান ইউ কোনও আধিপত্য দেখাতে পারছে বলে। সমর্থকেরা বিদ্রোহ করতে শুরু করেছেন এমন ন্যাতানো টিম দেখে। ওয়েন রুনিকে প্রথমার্ধে বসিয়ে রাখার সিদ্ধান্ত নিয়েও প্রবল বিতর্ক হচ্ছে।  ফান হাল নিজে অবশ্য বলেছেন, ‘‘আমার মনে হয় ওটা একদম ঠিক সিদ্ধান্ত ছিল। না হলে আমি ওয়েনকে বসাতাম না।’’
চেলসির ক্রমাগত হারে ক্ষুব্ধ জোসে মোরিনহো অভিযোগ করেছিলেন, ফুটবলাররা তাঁর সঙ্গে বিশ্বাসঘাতকতা করেছেন। ফান হাল অত দূর না গেলেও ফুটবলারদের সমালোচনা করতে ছাড়েননি। তিনি বলে যান, ‘‘প্রথমার্ধে আমরা সাহসটাই দেখাতে পারিনি। একটা খুব বাজে গোল খেলাম।’’ হাফটাইমে এ নিয়ে তিনি দলের সঙ্গে কথা বলেন বলেও জানান। দাবি করলেন, দ্বিতীয়ার্ধে কিছুটা উন্নতি করেছিল তাঁর দল। কিন্তু স্কোরলাইন বলছে, তাতেও কোনও লাভ হয়নি।
ঘনিষ্ঠমহলে ফান হাল নাকি আগেই ইঙ্গিত দিয়েছিলেন, যদি হারের ধারা পাল্টাতে না পারেন মোরিনহোর মতো ক্লাব কর্তাদের গলা ধাক্কা খাওয়ার অপেক্ষায় পড়ে থাকবেন না। তার আগে নিজেই ইস্তফাপত্র দিয়ে দেবেন। তিনি ধরে রেখেছিলেন, টানা তিন ম্যাচ হারলে সিদ্ধান্তের লগ্নে পৌঁছে যেতেই হবে। শনিবার সেই সীমান্তরেখাও পেরিয়ে গিয়েছে। টানা চার ম্যাচে হারের ধাক্কা আছড়ে পড়েছে ফান হালের ওপর। ইংল্যান্ডের সংবাদমাধ্যমে ইতিমধ্যেই জল্পনা শুরু হয়ে গিয়েছে, উত্তরসূরি কে হবেন তা নিয়ে। মোটামুটি যা হিসাব, পাঁচজন রয়েছেন দৌড়ে। কিন্তু ফেভারিট মনে করা হচ্ছে সদ্য চেলসি থেকে বরখাস্ত হওয়া জোসে মোরিনহোকেই।
সেই জোসে মোরিনহো— শিক্ষানবিশ হিসাবে যাঁর কোচিং জীবন শুরুই কি না কোনও এক লুই ফান হালের অধীনে!
 
কথা বলবেন ক্লাবের শীর্ষকর্তার সঙ্গে, পাঁচ বিকল্পের দিকে নজর
জোসে মোরিনহো: এই মুহূর্তে তাঁর আগমনই অবশ্যম্ভাবী হয়ে উঠেছে। সমর্থকরাও তাঁকেই চাইছেন।
পেপ গুয়ার্দিওলা: ম্যান সিটিতে আসতে পারেন বলে খবর। তবে ওল্ড ট্র্যাফোর্ড কর্তারা চেষ্টা চালাচ্ছেন পেপ-এর জন্যও।
দিয়েগো সিমেওনে: আতলেতিকো দে মাদ্রিদ ম্যানজারের কোচিং দর্শন পছন্দ ম্যান ইউ-এর একাংশের। তাই তাঁর নামও উঠছে।
রায়ান গিগ্‌স: ফান হালের সহকারী এখন। সেই কারণে ভাবা হচ্ছে তাঁর নাম।  জনপ্রিয়তার বিচারে এখনও ভক্তদের চোখের মণি।
গ্যারি নেভিল: এই মুহূর্তে ভ্যালেন্সিয়ার দায়িত্বে। তবে প্রাক্তন ম্যান ইউ তারকা সম্পর্কে ক্লাবের অনেকেরই দুর্বলতা রয়েছে।